**Zbor frânt**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De vei gusta a timpului durere

ce-n lacrimi curge din al meu stilou

Nu mă minți spre propria-mi placere

şi spune drept dacă greșesc din nou!

Sunt prizonier al vanității mele

ca o săgeată ce se-avantă-n cer

de' arcului tot îi trimit bezele

şi vreau sa-mi fac din lume acroter?

Din neştiința mea nedeclarată

nu poți găsi o scuză, un motiv

şi să-mi aprobi dorință nestemată

ca struna să nu-mi fie un stativ?

Nu îndrăzni să-mi zici de energie,

că mă înalț cât struna a dorit,

că zborul îmi va fi o sinergie

între destin şi-un nedorit sfârșit!

Poți să mă minți, pentru a mea izbândă!

Să nu observi că aripi nu mai am!

Minciuna ta, nebună și fecundă

să-mi fie pentru cioturi un balsam.

Poți să mă minți sau spune adevărul!

Nici eu nu știu mai bine cum ar fi!

Vreau doar să zbor, să-mi aflu viitorul,

dar îmi e teamă ce-aș putea găsi!

E-o teamă ce pătrunde la prăsele

Durerea mă cuprinde cu-al ei laț

Sunt o săgeată prinsă în atele

ce va privi spre țintă cu nesaț.